Imtella' Novembru 1, 2021 Żagħżugħ ta' 24 sena ġie arrestat f'Tokjo wara li wettaq attakk b'sikkina u qabbad in-nar abbord ferrovija. L-attakk seħħ il-Ħadd fl-Istazzjon Kokuryō, li tinsab fil-belt ta' Chōfu. Il-moħħ wara l-attakk weġġa' 17-il persuna, fosthom anzjan li skont rapporti għandu madwar 60 sena u sofra minn ġrieħi gravi. Uħud mill-persuni li ħelsuha ħafif stqarru mal-midja Ġappuniża li liż-żagħżugħ ħasbuh qed jagħmel ċajta tal-Halloween peress li kien liebes pariġġ il-karattru ta' 'Joker' mis-serje ta' 'Batman'. Malli ż-żagħżugħ qabad ixejjer is-sikkina u jkebbes in-nar, diversi għamlu minn kollox biex jaħarbu mill-ferrovija. Mal-wasla fl-istazzjon, uħud saħansitra ppruvaw joħorġu anki mit-twieqi. Kif wettaq l-attakk, iż-żagħżugħ poġġa qisu mhux hu fil-ferrovija, u qabbad sigarett.